Diari Oficial de la Generalitat Valenciana


Sumari del DOGV 3256, del 03-06-1998 (1998/4222)

RESOLUCIÓ de 22 de maig de 1998, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'Ensenyament Secundari, professors tècnics de Formació Professional i funcionaris docents que imparteixen ensenyaments de règim especial, durant el curs 1998/99, a centres públics docents no universitaris dependents de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3256

Data del DOGV
:   03-06-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/4222


Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 22 de maig de 1998, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'Ensenyament Secundari, professors tècnics de Formació Professional i funcionaris docents que imparteixen ensenyaments de règim especial, durant el curs 1998/99, a centres públics docents no universitaris dependents de la Generalitat Valenciana. [1998/X4222]
  
Aquesta convocatòria de comissions de servei té com a finalitat dotar d'un procediment d'adscripció a un nou lloc de treball per a aquells professors d'Ensenyament Secundari, professors tècnics de Formació Professional i funcionaris docents que imparteixen ensenyaments de règim especial, en els quals es donen causes mèdiques o socials que així ho aconsellen, i tindrà, en qualsevol cas, caràcter excepcional. Així doncs, mitjançant aquest procediment previst en la vigent Llei de la Funció Pública Valenciana, els funcionaris del cossos esmentats que així ho sol·liciten podran ser adscrits en comissió de servei en llocs de treball de centres públics dependents de la Generalitat Valenciana, durant el curs 1998/99.
  
La convocatòria es regirà per les bases següents:
  
I. Participants
  
Primera
  
Poden participar de manera voluntària en aquesta convocatòria els funcionaris de carrera del cos de professors d'Ensenyament Secundari, els del cos de professors tècnics de Formació Professional, així com els funcionaris docents que imparteixen ensenyaments de règim especial en els quals concórreguen causes mèdiques o socials, degudament justificades, i que es troben en algun dels supòsits següents:
  
1. Els funcionaris de carrera dependents de la Generalitat Valenciana.
  
2. Els funcionaris dependents d'altres administracions educatives, sempre que complisquen els requisits i condicions que s'estableixen en aquesta resolució.
  
Segona
  
Per a l'obtenció de destinació, la Direcció General de Personal determinarà la prioritat entre els sol·licitants d'acord amb les circumstàncies personals especials al·legades per aquests.
  
II. Sol·licituds
  
Tercera
  
Els qui desitgen participar en aquesta convocatòria emplenaran la instància que serà facilitada i presentada en les direccions territorials de Cultura i Educació dependents de la Conselleria de Cultura, Educació i Ciència.
  
Junt amb la instància s'acompanyarà la documentació següent:
  
- Annex «Comissions de servei».
  
- Tots aquells documents o certificacions en què es basa la sol·licitud.
  
- Els funcionaris dependents d'una altra administració educativa hauran d'acompanyar la certificació expedida pels òrgans competents del Ministeri d'Educació i Cultura o de la comunitat autònoma de la qual depenga el centre on té la destinació, en la qual haurà de constar:
  
- cos i especialitat
  
- nom i cognoms
  
- document nacional d'identitat
  
- situació administrativa.
  
Quarta
  
Els funcionaris que obtinguen destinació voluntària mitjançant aquest procediment no podran renunciar a la destinació obtinguda mitjançant aquesta convocatòria i hauran d'exercir-la durant tot el curs acadèmic 1998/99.
  
Cinquena
  
Per a poder sol·licitar els llocs es requereix pertànyer al cos i haver adquirit l'especialitat corresponents. Els participants en aquesta convocatòria podran optar per les especialitats que estimen oportunes entre aquelles que hagen adquirit.
  
III. Format i emplenament de la petició
  
Sisena
  
Tots el participants hauran de presentar una instància, ajustada al model oficial, que podran obtenir els interessats en les direccions territorials de Cultura i Educació, que es dirigirà al director general de Personal de la Conselleria de Cultura, Educació i Ciència, i es presentarà en les esmentades direccions territorials de Cultura i Educació. A més, hauran d'acompanyar juntament amb la instància l'annex de «comissions de servei».
  
Setena
  
El nombre de peticions que cada participant pot incloure en la sol·licitud no podrà excedir de 76.
  
Vuitena
  
Les peticions, amb la limitació del nombre anteriorment assenyalat, podran estendre's a la totalitat dels centres, així com de les especialitats que posseïsca, del cos del qual es trobe en actiu.
  
Les peticions podran fer-se a centre concret, localitat, subàrea, àrea i especialitat, i seran compatibles totes les modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix ordre en què apareguen anunciats en la convocatòria.
  
Novena
  
En les instàncies es relacionaran, conforme a les instruccions que s'hi uneixen, per ordre de preferència, els llocs que se sol·liciten, expressant amb la major claredat els conceptes exactes que en l'imprès de la instància es consignen.
  
Qualsevol dada omesa o consignada erròniament pels interessats no podrà ser invocada a efectes de futures reclamacions, ni considerar per aquest motiu lesionats els seus interessos i drets.
  
Acabat el termini de presentació de sol·licituds, sota cap concepte s'alterarà la petició, ni encara que es tracte de l'ordre de prelació dels centres sol·licitats. Si els codis resultaren il·legibles, estigueren incomplets o no es col·locaren les dades a la casella corresponent, es considerarien no inclosos en la petició, i els participants hi perdrien tots els drets.
  
IV. Altres normes
  
Deu
  
El termini de presentació d'instàncies serà de quinze dies naturals comptadors des de l'endemà de la publicació d'aquesta resolució en el Diari Oficial de la Generalitat Valenciana.
  
Onze
  
Totes les condicions que s'exigeixen en aquesta convocatòria han de tenir-se complides o reconegudes en la data d'acabament del termini de presentació d'instàncies.
  
Dotze
  
Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponents.
  
Tretze
  
És requisit imprescindible, per a sol·licitar i ser adjudicat un lloc determinat, tenir l'especialitat i posseir el requisit lingüístic del lloc.
  
Catorze
  
En la resolució d'adjudicació de destinacions, s'indicarà la data de presa de possessió.
  
DISPOSICIÓ FINAL
  
Contra la present resolució, que posa fi a la via administrativa, els interessats podran interposar recurs contenciós administratiu, sense perjudici de qualsevol altre que estimen procedent, en el termini de dos mesos a comptar des de l'endemà de la publicació d'aquesta resolució, davant del Tribunal Superior de Justícia de la Comunitat Valenciana, d'acord amb el que preveuen els articles 37.1 i 58.1 de la Llei Reguladora de la Jurisdicció Contenciosa Administrativa.
  
Amb caràcter previ, els interessats hauran de comunicar a l'òrgan autor d'aquesta resolució la seua intenció d'interposar recurs contenciós administratiu, segons estableix l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú.